Életmentés

Gyűjtő körúton voltunk Fekete Antal „Pumával” és Vizeli Balázzsal. Sok helyen voltunk, pl. Ördöngősfüzesen. Több hete szakadt az eső, és aki már volt ilyen időben Erdélyben, ott is a kis falvakban, tudhatja, hogy a sár nagyon marasztaló. Füzesen, a cigányzenészek egy kis dombocskán laknak, patak veszi körül, hídon kell átmenni. Igenám, csak megáradt a patak, a víz elvitte a hidat. A zenészek a dombon, mi hárman a másik oldalon. Kérdeztük, hogy tudunk átmenni. „Talán, a négy kilométerre lévő híd áll, de az se biztos.” A patak, vagy öt méter szélesre duzzadt, csak néztük egymást, nem tudtuk mitévők legyünk. Ekkor, az egyik ember, belegázolt a patakba, öltönybe, fehér ingbe, átjött értünk, és a nyakába átvitt minket egyesével. Utána indulhatott a gyűjtés.

Másik megálló Péterlaka volt. Csiszár Aladárékhoz mentünk. Váratlanul érkeztünk, éppen az egyik régen nem látott rokon volt náluk. A nagy találkozás, ünneplésbe torkollott, Aladárt, igencsak jó hangulatban találtuk. Persze, minket is megkínáltak minden félével, de abban a szobában olyan meleg volt, hogy 40 fok minimum. Levegő egy szál sem. Aladárt rögtön fehér ingbe öltöztette a felesége, hiszen vendégek jöttek Magyarországról. Puma filmfelvevőt hozott a Zenetudományi Intézetből, 3 perceseket. Mindig filmcsere, és jól meg kellett szerkeszteni, mit játszik abban a bizonyos három percben Aladár. Áthívtuk Ponci Gyulát, a kontrást, szuper kis gyűjtés volt. Egyik pillanatban Aladár hátravágta a fejét, beütötte a szekrénybe, lecsúszott a székéről. Azonnal jajveszékelés, nem lélegzett, nézem a pulzusát, semmi. Rohannak az orvosért, a felesége ráborulva Aladárra „Ne hagy itt Aladár!” kiabálta. Feltettük Pumával az ágyra, szívmasszást alkalmaztam, mesterséges légzéssel. Egyszercsak megnyalta Aladár az alsó ajkát, felkiáltottam „Él!” Nemsokára megérkezett az orvos is, megvizsgálta, „Hadd aludjon!” Még egy darabig maradtunk, megnyugtattuk a feleségét, aztán elindultunk. Később hallottuk, Aladár a megszokott menetrend szerint, hajnali négykor kelt, felszállt a buszra, és ment dolgozni. Nem emlékezett semmire.